'Hiér word suurstof gemaak ...' | News24
'Hiér word suurstof gemaak ...'
=Die Bedrogfontein 4x4-roete loop deur lowerryke klowe en rivier-ruigtes, verby boomryke berghange en fynbos op die plato van die Zuurberge. Foto:HEILIE COMBRINCK
Deur immergroen klowe, verby boomryke berghange en fynbosveld tot by die woenstynagtige Noorsveldvlakte by die Darlington­-dam . . . dít alles bied die Bedrogfontein 4x4-roete, skryf Mariska Spoormaker nadat sy en vriende dit gaan aanpak het.
Daar staan ons in die ongerepte onein- digheid om ons gestrek. Dis vroegoggend, herfskoud.
Soos getroue perde staan die drie bielies in die pad en wag vir ons: 'n Landrover Defender (1988) en twee VW 4x4 Syncro's (onderskei-delik 1989 en 1992).
'n Mens kan die 45 km-lange roete met jou eie ryding aanpak van Kirkwood se kant af tot by die Darlingtondam. Die roete het 'n 2-3-gradering, wat beteken jy hoef nie 'n bedrewe veldryer te wees om dit baas te raak nie, maar op die moeiliker dele gaan jy waarskynlik 'n laestrek-ratkas en ewenaarslot nodig hê. Dis onder meer tekkievastrap oor rotsagtige rivierbedding, klou teen die klipperige supersteiltes uit en kophou in die haarnaaldboë.
Maar wat, lowergroen en kurkdroog ís verskillende kante van dieselfde Suid- Afrikaanse munt en ons vat die "droë" pad tot waar dit naby Wolwefontein by die R75 aansluit.